stanford-oval/wikipedia huggingface dataset:
Kofeiini
Biokemia > Vaikutusmekanismi > Reseptori- ja entsyymisitoutuminen

Ihmisillä on neljä adenosiinireseptorityyppiä: A1-, A2A-, A2B- ja A3-reseptorit, joille kofeiinin dissosiaatiovakiot (KD) ovat vastaavasti 12, 2,4, 13 ja 80 mikromoolia kofeiinia per litra (µM). Sitoutuminen on siis vahvinta A2A-reseptoriin. Kofeiinin vaikutukset johtuvat sen A1- ja A2A-reseptoriantagonismista. A2B-adenosiinireseptoriantagonismi ei ole kofeiinin toiminnan kannalta tärkeää, sillä tätä reseptoria ei ole niissä elimissä, kuten keskushermostossa ja sydämessä, joihin kofeiini vaikuttaa selkeiten.
Adenosiinireseptorit ovat G-proteiinikytkentäisiä. Ne vaikuttavat adenylaattisyklaasien cAMP:n tuottoon soluissa. A1-reseptorin aktivaatio estää tätä tuottoa, eli reseptori on Gi, ja A2A-reseptorin aktivaatio lisää, eli se on Gs. Koska kofeiini on antagonisti, sen vaikutus on näissä reseptoreissa päinvastainen. Reseptorien vaikutukset välittyvät cAMP:n kautta moniin eri proteiineihin adenosiinireseptoreita sisältävissä soluissa. Kofeiinin A1-reseptoriantagonismi on tärkeää käytettäessä kofeiinia ilman kofeiinitoleranssia, mutta toleranssin kasvaessa tämän reseptorin vaikutus heikkenee merkittävästi. A2A-reseptoriantagonismi taas ei juuri vähene jatkuvassa kofeiinin käytössä, joten A2A-reseptoriantagonismi on tärkeämpää kofeiinia usein käyttävillä.
Kofeiini on myös tiettyjen cAMP:tä hajottavien fosfodiesteraasien estäjä, mutta tällä ei ole merkitystä kuin enintään vaarallisessa kofeiiniyliannostuksessa, sillä ihmisissä sen IC50 näille fosfodiesteraaseille on 500–1000 µM.
Biokemia > Vaikutusmekanismi > Allosteeriset vaikutukset

Suoran cAMP-vaikutuksen lisäksi adenosiinireseptorit vaikuttavat allosteerisesti. A2A-reseptorien (A2AR) parit eli homodimeerit ilmenevät ihmisten aivojuoviossa D2-dopamiinireseptorien (D2R) parien kanssa neljän reseptorin ryhminä eli heterotetrameereinä. Näissä yhdistelmissä adenosiini sitoutuu vain yhteen A2AR:ään, sillä sen pitoisuudet ovat normaalisti matalat ja siten riittämättömät molempien paikkojen sitomiseen. Adenosiini heikentää sitten negatiivisena allosteerisena säätelijänä (NAM) dopamiinin D2R-välitteistä vaikutusta. Kofeiini on myös NAM, mutta D2R:n sijaan se heikentää ilmeisesti A2AR-parissa toisen A2AR:n vaikutusta estäen siis adenosiinin vaikutuksen. Isoissa kofeiinipitoisuuksissa kofeiinit sitovat todennäköisemmin molemmat tetrameerin A2AR:t estäen tällöin D2R:n toimintaa adenosiinin tapaan. Tästä johtuvat ehkä eläinkokeissa havaitut isojen kofeiiniannosten liikkumishalua (lokomootiota) vähentävät vaikutukset.
Ihmisissä on myös A1-reseptoriparien ja D1-dopamiinireseptoriparien tetrameerejä selkäytimen liikehermosoluissa, joiden kautta kofeiini tiettävästi edistää edellä kuvatulla tavalla allosteerisesti dopamiinivälitteistä liikettä matalissa kofeiinipitoisuuksissa.
Biokemia > Metabolia

Ihmisissä nielty kofeiini imeytyy suolistosta lähes täysin ja ilman merkittävää ensikierron metaboliaa. Se saavuttaa maksimipitoisuuden veriplasmassa 30–120 minuutissa annoksen nielemisestä ja läpäisee helposti veri-aivoesteen. Kofeiinin puoliintumisaika aikuisissa on 2–8 tuntia ja keskimäärin 4 tuntia. Raskauden aikana tämä pitenee ja voi olla 6–16 tuntia.
Kofeiini hajoaa ihmisissä vakionopeudella eli lineaarisesti. Noin yli 500 mg annoksin kofeiinia hajottavien entsyymien käsittelykyky voi ylittyä, eikä hajoaminen enää ole lineaarista. Ihmisissä noin 95% niellystä kofeiinista muuntuu maksassa CYP1A2:n kautta. 70–80 % annoksesta demetyloituu CYP1A2:lla ensin paraksantiiniksi, noin 11 % teobromiiniksi ja noin 5 % teofylliiniksi. Nämä kolme ainetta ovat farmakologisesti aktiivisia. Teofylliiniä voi muodostua kofeiinista vähän myös CYP2C8-, CYP2C9- tai CYP3A4-välitteisesti. Teobromiini tai teofylliini voi demetyloitua CYP1A2:lla vastaavasti 7-metyyliksantiiniksi tai 1-metyyliksantiiniksi. 1-Metyyliksantiini voi hapettua ksantiinioksidaasilla 1-metyylivirtsahapoksi. Paraksantiini voi hapettua CYP1A2:lla tai CYP2A6:lla 1,7-dimetyylivirtsahapoksi. Paraksantiini voi muuntua CYP1A2-välitteisen vaiheen jälkeen vaihtoehtoisesti N-asetyylitransferaasilla 5-asetyyli-6-formyyliamino-3-metyyliurasiiliksi (AFMU). Pieni osa kofeiinista voi myös hapettua CYP2C8-, CYP2C9-, CYP3A4- tai CYP2E1-välitteisesti 1,3,7-trimetyylivirtsahapoksi.
Kaikki edellä mainitut aineet ovat tärkeimpiä kofeiinin aineenvaihduntatuotteita. Kofeiinista on kuitenkin tunnistettu muodostuvan ihmisissä yli 25 eri aineenvaihduntatuotetta. Alle 5 % kofeiiniannoksesta poistuu kehosta hajoamatta. Suurin osa poistuu virtsaan aineenvaihduntatuotteina, joista pääosa on hajonnut paraksantiinia, teobromiinia tai teofylliiniä pidemmälle. Vain 2–5 % annoksesta poistuu ulosteissa.
Koska CYP1A2 on tärkeä kofeiiniaineenvaihdunnassa, sen hajotustehon geneettinen vaihtelu vaikuttaa kofeiinin vaikutusten kestoon. Myös ulkoiset tekijät vaikuttavat: säännöllinen kahvin juonti tai tupakointi lisäävät CYP1A2:n tuottoa. Jokaisen kahvilitran päivittäinen juonti nopeuttaa kofeiinin aineenvaihduntaa noin 50 %. 1–5 tupakan päivittäinen poltto nopeuttaa aineenvaihduntaa noin 20 % ja 20 tupakan 70 %. Tämä ei johdu nikotiinista vaan tupakan savun PAH-yhdisteiden sitoutumisesta aryylihiilivetyreseptoriin, jonka aktivaatio lisää CYP1A2:n tuottoa.
Biokemia > Biosynteesi

Kofeiinia tuottavat kasvit tuottavat puriineista ksantosiinia, josta muodostuu kofeiinia tiettyjen transferaasien suorittamissa metyylin siirtoreaktioissa. Metyyli on peräisin kofaktorina toimivalta S-adenosyylimetioniinilta. 7-Metyyliksantosiinisyntaasi (EC-numero 2.1.1.158) metyloi ksantosiinista 7-metyyliksantosiinin, josta hydrolysoituu 7-metyyliksantosiinisyntaasin nukleosidaasitoiminnon ansiosta pois riboosi ja muodostuu 7-metyyliksantiini. Kofeiinisyntaasi (EC 2.1.1.160) tai teobromiinisyntaasi (EC 2.1.1.159) metyloi 7-metyyliksantiinin teobromiiniksi eli 3,7-dimetyyliksantiiniksi. Kofeiinisyntaasi metyloi tämän kofeiiniksi eli 1,3,7-trimetyyliksantiiniksi. Hieman 7-metyyliksantiinia voi vaihtoehtoisesti metyloitua paraksantiiniksi eli 1,7-dimetyyliksantiiniksi ja sitten kofeiiniksi, mutta tätä reittiä pitkin kofeiinin saanto on verrattain alhainen. Kasveissa on kasvilajista riippuen joko kofeiini- tai teobromiinisyntaasi. Teobromiinisyntaasi ei tuota tehokkaasti kofeiinia, joten sitä sisältävissä kasveissa, kuten kaakaopuussa, muodostuu lähinnä teobromiinia.
Myynnin säätely

Kofeiinia sisältävän kahvin tai muiden kofeiinipitoisten valmisteiden (kolajuomat, tee) myyntiä ei ole rajoitettu Suomessa. Kofeiinitabletteja myydään apteekissa myös ilman reseptiä. Jotkin elintarvikemyymälät ovat 2000-luvulla alkaneet rajoittaa energiajuomien myyntiä alle 15-vuotiaille.
Suomessa elintarviketietoasetuksen mukaan juomaan, joka sisältää mistä tahansa lähteestä peräisin olevaa kofeiinia yli 150 mg/l, on tehtävä merkinnät "korkea kofeiinipitoisuus (...mg/100 ml)" ja "ei suositella lapsille eikä raskaana oleville tai imettäville" sekä suurin vuorokausittainen käyttömäärä tarkasti ilmaistuna, kuten "korkeintaan kaksi tölkillistä päivässä". Merkintöjä ei vaadita sellaisiin kahvi- tai teepohjaisiin juomiin eikä kahvi- tai teeuutteesta valmistettuihin juomiin, joiden nimessä on sana "kahvi" tai "tee".
Kurt Angle

Kurt Angle.
| Mitalit> Maa:   Yhdysvallat.Vapaapaini. Olympialaiset  | Mitalit> Maa:   Yhdysvallat.Vapaapaini. Olympialaiset  | Mitalit> Maa:   Yhdysvallat.Vapaapaini. Olympialaiset  | Maa:   Yhdysvallat> Vapaapaini. |
| --- | --- | --- | --- |
|  Kultaa | Atlanta 1996 | 100 kg |  |
| Maailmanmestaruuskilpailut  | Maailmanmestaruuskilpailut  | Maailmanmestaruuskilpailut  |  |
|  Kultaa | 1995 Atlanta, USA | 100 kg |  |
| Maailman Cup   | Maailman Cup   | Maailman Cup   |  |
|  Pronssia | 1992 Moskova, Venäjä | 100 kg |  |
|  Hopeaa | 1995 Chattanooga, USA | 100 kg |  |
Kurt Steven Angle (s. 9. joulukuuta 1968 Mount Lebanon, Pennsylvania) on yhdysvaltalainen showpainija ja entinen huipputason raskaansarjan vapaapainija, joka nykyisin esiintyy WWE-showpainipromootiossa.
Urheilu-ura

Vuonna 1995 Angle voitti painin maailmanmestaruuden 1996 Atlantassa ja seuraavana vuonna kyseenalaisella tavalla olympiakultaa Atlantan olympialaisissa raskaassa sarjassa (100–130 kg). Angle voitti mitalinsa niska murtuneena. Vapaapainissa Angle voitti kahdesti Yhdysvaltain yliopistomestaruuden 1. divisioonassa ja kolmesti valtakunnallisen mestaruuden. Vuonna 1987 hän oli voittanut Yhdysvaltain juniorimestaruuden ja 1988 Yhdysvaltain FILA:n juniorimestaruuden.
Olympiavoiton jälkeen Angle siirtyi ammattilaiseksi showpainin puolelle, jossa hän on paininut muun muassa monta tunnettua painijaa vastaan, kuten: Triple H, Steve Austin, Undertaker ja Big Show. Lisäksi Angle oli paininut John Cenaa vastaan tämän debytoidessa WWE:ssä. Kurt Anglen yksi tunnetuimmista painiotteluista oli ottelu Shawn Michaelsin kanssa Wrestlemania 21:ssä. Angle voitti tammikuussa 2006 World Heavyweight Champion -tittelin voitettuaan 20:n miehen Battle Royal -ottelun siirtyen samalla RAW'sta Smackdowniin. Angle puolusti mestaruuttaan onnistuneesti The Undertakeria ja Mark Henryä vastaan häviten sen lopulta Rey Mysteriolle WrestleMania 22:ssa Triple Threat -ottelussa, jossa kolmas ottelija oli Randy Orton.
29. toukokuuta ECW:n johtaja Paul Heyman paljasti Anglen siirtyvän uudestisyntyneeseen ECW-painipromootioon.
25. elokuuta 2006 WWE ilmoitti sivuillaan vapauttaneensa Kurt Anglen sopimuksestaan. Syynä tähän oli WWE:n mukaan Anglen heikentynyt terveydentila.
Angle ilmoitti lopettavansa painimisen ja siirtyvänsä Mixed Martial Arts -lajeihin, mutta noin päivä tämän ilmoituksen jälkeen TNA ilmoitti Anglen solmineen sopimuksen promootion kanssa. TNA-sopimus ei velvoita Anglea painimaan vain TNA:ssa, vaan hän voi painia myös indyfederaatioissa.
28. syyskuuta 2007 Kurt Angle pidätettiin rattijuoppoudesta.
Mestaruudet > Vapaapaini

Olympiakultamitali (raskassarja) (Kesäolympialaiset 1996, Atlanta, Georgia)
Vapaapainin maailmanmestaruus 1995 (raskassarja)
Mestaruudet > Showpaini

World Wrestling Federation/Entertainment
WCW United States Championship (22. lokakuuta 2001 – 12. marraskuuta 2001)
WCW World Heavyweight Championship (24. heinäkuuta 2001 – 30. heinäkuuta 2001)
WWF European Championship (8. helmikuuta 2000 – 2. huhtikuuta 2000)
WWF Hardcore Championship (10. syyskuuta 2001)
WWF Intercontinental Championship (27. helmikuuta 2000 – 2. huhtikuuta 2000)
WWE Tag Team Championship (Chris Benoit'n kanssa ensimmäiset mestarit, 20. lokakuuta 2002 – 5. marraskuuta 2002)
WWF/E Championship (4 kertaa)
World Heavyweight Championship (10. tammikuuta 2006 – 2. huhtikuuta 2006)
King of the Ring 2000
Neljäs Grand Slam -mestari
Total Nonstop Action Wrestling
TNA World Heavyweight Championship (2 kertaa, ensimmäinen mestari)
TNA World Tag Team Championship (Stingin kanssa 27. elokuuta 2007 – 9. syyskuuta 2007)
TNA X-Division Championship (12. elokuuta 2007 – 9. syyskuuta 2007)
King of the Mountain 2007
Inoki Genome Federation
IWGP Third Belt Championship (29. kesäkuuta 2007 – 17. helmikuuta 2008)
Power Pro Wrestling
PPW Heavyweight Championship¨
Lopetusliikkeet

Angle Slam
Ankle Lock
Aiheesta muualla

Wikimedia Commonsissa on kuvia tai muita tiedostoja aiheesta .
Virallinen sivu (Arkistoitu – Internet Archive)
Uutinen Kurt Anglen saapumisesta TNA'han TNAwrestling.comissa. (Arkistoitu – Internet Archive)
Kurt Angle Internet Movie Databasessa. (englanniksi)
WWE:n mestarit
Mark Boal

| Mark Boal |
| --- | --- |
 Boal vuonna 2010
Henkilötiedot
Syntynyt: 23. tammikuuta 1973 (ikä 51) New York, Yhdysvallat
Kansalaisuus:   Yhdysvallat
Ammatti:   käsikirjoittaja  tuottaja  journalisti 
Käsikirjoittaja
Merkittävät teokset:  The Hurt Locker (2008) Zero Dark Thirty (2012)
Aiheesta muualla
IMDb
Mark Boal (s. 23. tammikuuta 1973 New York, Yhdysvallat) on yhdysvaltalainen journalisti sekä elokuvakäsikirjoittaja ja -tuottaja. Hän on käsikirjoittanut ja tuottanut kolme Kathryn Bigelow'n ohjaamaa elokuvaa: The Hurt Locker (2008), Zero Dark Thirty (2012) ja Detroit (2017). Hän voitti kaksi Oscar-palkintoa ja kaksi Bafta-palkintoa elokuvasta The Hurt Locker.
Elämä ja ura

Boal suoritti tutkinnon filosofian oppiaineessa Oberlin Collegessa vuonna 1995. Hän työskenteli tämän jälkeen journalistina ja kirjoitti artikkeleja esimerkiksi aikakauslehtiin The Village Voice, Mother Jones, Rolling Stone ja Playboy.
Boalin ura elokuvien parissa alkoi, kun hänen Playboyssa julkaistu artikkelinsa Death and Dishonor (2004), joka käsittelee Irakin sodasta palanneen veteraanin Richard T. Davisin murhaa, toimi inspiraationa elokuvalle In the Valley of Elah (2007). Tämän jälkeen Boal käsikirjoitti Irakin sodasta kertovan elokuvan The Hurt Locker (2008) käyttäen inspiraationaan omia kokemuksiaan oman Irakin-vierailunsa aikana.
Seuraavaksi Boal käsikirjoitti elokuvan Zero Dark Thirty (2012), joka kertoo Osama bin Ladenin takaa-ajosta ja kuolemasta. Boal ja ohjaaja Kathryn Bigelow tekivät elokuvaa valmistellessaan läheistä yhteistyötä CIA:n kanssa.
Boalin myöhempiä töitä ovat elokuva Detroit (2017), joka kertoo Detroitin rotumellakoista vuonna 1967, sekä Etelä-Amerikkaan sijoittuvat elokuva Triple Frontier (2019) ja televisiosarja Echo 3 (2022–2023).
Filmografia > Elokuvat

| Vuosi | Elokuva | Tehtävät |
| --- | --- | --- |
| 2007 | In the Valley of Elah | Tarinan kehittäjä |
| 2008 | The Hurt Locker | Käsikirjoittaja, tuottaja |
| 2012 | Zero Dark Thirty | Käsikirjoittaja, tuottaja |
| 2017 | Detroit | Käsikirjoittaja, tuottaja |
| 2019 | Triple Frontier | Käsikirjoittaja |
Filmografia > Televisiosarjat

| Vuodet | Sarja | Tehtävät |
| --- | --- | --- |
| 2022–2023 | Echo 3 | Käsikirjoittaja, ohjaaja |
Palkinnot ja ehdokkuduet > Oscar-palkinnot

| Vuosi | Elokuva | Palkinto | Lopputulos |
| --- | --- | --- | --- |
| 2010 | The Hurt Locker | Paras elokuva | Voitto |
| 2010 | The Hurt Locker | Paras alkuperäinen käsikirjoitus | Voitto |
| 2013 | Zero Dark Thirty | Paras elokuva | Ehdokkuus |
| 2013 | Zero Dark Thirty | Paras alkuperäinen käsikirjoitus | Ehdokkuus |
Palkinnot ja ehdokkuduet > Bafta-palkinnot

| Vuosi | Elokuva | Palkinto | Lopputulos |
| --- | --- | --- | --- |
| 2010 | The Hurt Locker | Paras elokuva | Voitto |
| 2010 | The Hurt Locker | Paras alkuperäinen käsikirjoitus | Voitto |
| 2013 | Zero Dark Thirty | Paras elokuva | Ehdokkuus |
| 2013 | Zero Dark Thirty | Paras alkuperäinen käsikirjoitus | Ehdokkuus |
Aiheesta muualla

Kuvia tai muita tiedostoja aiheesta Mark Boal Wikimedia Commonsissa
Mark Boal Internet Movie Databasessa. (englanniksi)
Mark Boal Elonetissä.
Luettelo Länsi-Pakilan peruspiirin suojelluista rakennuksista

| 01 – Eteläinen suurpiiri |
| --- | --- |
 Eira ● Kampinmalmi ● Lauttasaari ● Taka-Töölö ● Ullanlinna ● Vironniemi
02 – Läntinen suurpiiri
 Haaga ● Kaarela ● Munkkiniemi ● Pitäjänmäki ● Reijola
03 – Keskinen suurpiiri
 Alppiharju ● Kallio ● Käpylä ● läntinen Käpylä ● Puu-Käpylä ● Pasila ● Vallila ● Vanhakaupunki
04 – Pohjoinen suurpiiri
 Itä-Pakila ● Länsi-Pakila ● Maunula ● Oulunkylä ● Tuomarinkylä
05 – Koillinen suurpiiri
 Latokartano ● Pukinmäki ● Malmi ● Puistola-Jakomäki ● Suutarila
06 – Kaakkoinen suurpiiri
 Herttoniemi ● Kulosaari ● Laajasalo
07 – Itäinen suurpiiri
 Mellunkylä ● Vartiokylä ja Myllypuro ● Vuosaari
08 – Östersundomin suurpiiri
 Östersundom
n k 
Tämä on luettelo Helsingin Länsi-Pakilan peruspiirin suojelluista rakennuksista. Idässä Länsi-Pakilaa rajaa Tuusulanväylä, etelässä Länsi-Pakila rajoittuu itäpäässään Maunulan Suursuon viheralueeseen; Pakilantien länsipuolella raja Pirkkolaan kulkee Papinmäentietä pitkin. Länsiraja Pirkkolaan, Maununnevaan ja Haltialaan päin kulkee heti Keskuspuiston reunalla. Pohjoisessa raja Paloheinään kulkee kevyttä liikennettä palvelevan Nuotiokujan ja itäpäässä Miilutien kohdalla.
Luettelo

Päivitä lista manuaalisesti | SPARQL |
Tämä lista on luotu Wikidatassa olevaa dataa käyttämällä ja sitä päivittää määräajoin botti.
 Listan sisälle tehdyt muokkaukset poistetaan seuraavassa päivityksessä!
Maskareenit

| Maskareenit |
| --- | --- |
 Réunion ja Mauritius
  
Merialue:  Intian valtameri
Saaria yht.:  3 pääsaarta
Suurin saari:  Réunion
Muita saaria:  Mauritius, Rodrigues
Pinta-ala:  4 523 km²
Valtio
Valtio:  Mauritius ja Ranska (merentakaiset alueet)
Väestö
Väkiluku:  2 111 000
Maskareenit eli Maskareenien saaret tai Maskareenien saaristo on saariryhmä Intian valtameressä 600–800 km Madagaskarista itään. Siihen kuuluvat Mauritius, Réunion, Rodrigues, ja niiden lisäksi Cargados Carajosin matalikot sekä entiset saaret Saya de Malhan, Nazarethin ja Soudanin matalikot.
Saariryhmä on saanut nimensä portugalilaisen merenkulkijan Pedro Mascarenhasin mukaan, joka kävi Réunionilla vuonna 1512. Saarilla on yhteinen geologinen alkuperä, Maskareenien alangon alla oleva Réunionin kuuma kohta. Ne muodostavat erillisen ekologisen alueen, jossa on ainutlaatuinen kasvi- ja eläinlajisto.
Lautiosaari

Lautiosaaren vaihde.
Lautiosaari on kylä Keminmaan kunnassa. Se sijaitsee Kemijoen itärannalla Isohaaran vesivoimalaitospadon altaan ja tulvakanavan muodostamassa saaressa Kemin kaupunginrajan pohjoispuolella. Kylän eteläpuolella sijaitsee Kemi-Tornion lentoasema. Lautiosaari tunnetaan tuttavallisemmin myös nimellä Lautsikka.
Vaikka Keminmaan asutus keskittyi aluksi Kemijoen itäpuolelle, lähes kaikki kunnan palvelut ovat keskittyneet Kemijoen länsipuolelle. Lautiosaaressa toimii nykyään vain muutama yritys, K-Market Lautia, Posti, perusopetuksen luokka-asteet 1–6 kattava Pölhön koulu ja nuorisotila. Lautiosaaressa sijaitsi aiemmin myös kirjasto, mutta se on lakkautettu kunnan talousvaikeuksien takia ja sen tilalle on perustettu kylätalo. Lautiosaaressa sijaitsee Kaukokiidon Liikenneterminaali.
Lautiosaaresta ovat kotoisin muun muassa näyttelijä Peter Franzén, professori Markus Pessa, liikemies Veikko Lesonen, jalkapalloilija Hannu Tihinen, kuvanveistäjä Ari Koch, kuvataiteilija Marja Kolu, mediataiteilija Aimo Hyvärinen ja ministeri Anna-Liisa Tiekso.
Laskentalajittelu

Laskentalajittelu (Counting sort) on eräs lajittelualgoritmeista. Se perustuu jakauman laskemiseen. Ajatuksena on, että aineiston järjestäminen voidaan suorittaa tehokkaasti, jos alkioiden keskinäistä vertailua ei tarvitse tehdä aina kokonaisilla alkioilla.
Algoritmin aikakompleksisuus on lineaarinen eli  O(n). Se on stabiili, mutta ei toimi minimitilassa. 
Algoritmin kompleksisuudesta käytetään yleisesti myös muotoa  O(n+k), missä  n tarkoittaa järjesteltävien alkioiden määrää ja  k alkioiden mahdollisten arvojen lukumäärää. Usein  k lasketaan dynaamisesti alkioiden maksimi ja minimiarvojen erotuksena avulla.
Koska n-suuruisen syötteen järjestäminen kokonaisia alkioita vertaamalla vaatii pahimmassa tapauksessa Ω(n log n) vertailua, on laskentalajittelu varsin tehokas menetelmä, kunhan oletettu  k on tarpeeksi pieni. Tarkemmin sanottuna, kun  k<n(log(n)-1).
Laskentalajittelu tarvitsee väliaikaistaulukkoa. Näin ollen laskentalajittelu ei ole minimitila-algoritmi (vaatii ylimääräistä tilaa).
Laskentalajittelun periaate on seuraava:
Luodaan apuvektori, jonka ensimmäisen alkion indeksi on lajiteltavan syötteen pienin arvo (tai pienempi) ja viimeisen alkion indeksi lajiteltavan syötteen suurin arvo (tai suurempi). Esimerkiksi, jos lajiteltavana on lukuja väliltä 0..5, apuvektorin koko on 6.
Lasketaan jokaisen syötevektorin sisältämän numeron esiintymien lukumäärät (jakauma) yhteen, ja´tallennetaan tulos apuvektoriin kyseisen luvun kohdalle.
Lasketaan kumulatiivinen jakauma samaan apuvektoriin siten, että jokainen arvo sisältää edellä olleiden arvojen ja oman arvonsa summan.
Luodaan tulosvektori, jonka koko on sama kuin syötevektorin.
Käydään läpi syötevektori lopusta alkuun päin, ja sijoitetaan syötevektorin arvo tulosvektoriin sille paikalle, jonka apuvektori ilmoittaa kyseiselle arvolle. Tämän jälkeen apuvektorin ko. paikan arvoa vähennetään yhdellä.
Edellä oleva periaate soveltuu tapauksiin, joissa avainavaruus on pienempi kuin lajiteltavien alkioiden määrä. Ts. menetelmästä tulee käyttökelvoton, jos mahdollisia avaimia on enemmän kuin lajiteltavia avaimia, koska apuvektorin koko kasvaa valtavaksi. Tästä syystä yleisessä tapauksessa em. menetelmää sovelletaan järjestämällä aineisto samalla periaatteella useampaan kertaan eri avaimen osien suhteen: ensin vähiten merkitsevien avaimen osien suhteen edeten kohti eniten merkitseviä avaimen osia. Koska menetelmä on stabiili, säilyttävät vähiten merkitsevien osien mukaan järjestetyt osat järjestyksensä. Näin aineisto voidaan järjestää "paloittain".
Esimerkki

Esimerkki laskentalajittelusta:
Olkoon A 10:n pituinen syötevektori  // A[1..10]
A = {5,0,1,4,4,5,0,4,1,3} // A:n sisältö
Havaitaan, että vektorin A pienin arvo on 0 ja suurin 5. 
Periaatteen mukaisesti kohta 1. on nyt tehty. 
Näin ollen muodostetaan apuvektori B:
Olkoon B 6:n pituinen apuvektori // B[0..5]
Apuvektori B:n sisällöksi sijoitetaan numeroiden esiintymien lukumäärät:
B = {2,2,0,1,3,2}
Nollia siis 2, ykkösiä 2, kakkosia 0, kolmosia 1, nelosia 3 ja vitosia 2.
Periaatteen kohta 2. on nyt tehty.
Seuraavaksi kohta 3, eli lukujen kumulointi:
B = {2,4,4,5,8,10}
Eli:
1. alkio -> 2
1. alkio + 2. alkio -> 4
1. alkio + 2. alkio + 3. alkio -> 4
1. alkio + 2. alkio + 3. alkio + 4. alkio -> 5
1. alkio + 2. alkio + 3. alkio + 4. alkio + 5. alkio -> 8
1. alkio + 2. alkio + 3. alkio + 4. alkio + 5. alkio + 6. alkio -> 10
Nyt kohta 3. on tehty. Havaitaan myös, että B:n viimeisen alkion kumuloitunut arvo (10) on
sama kuin syötevektorin A viimeinen indeksi.
Seuraavaksi kohta 4.
Olkoon C 10:n pituinen tulosvektori // C[1..10]
Kohta 4. tehty, siirrytään kohtaan 5.
Aluksi C = { , , , , , , , , , , }
Lähdetään käymään vektoria A läpi lopusta alkuun päin. 
Viimeinen luku A:ssa on 3. 
Katsotaan apuvektorista B sen sijainti tulosvektorissa C. 
Kolmonen menee siis paikalle 5. (Koska B[3] = 5). 
C = { , , , ,3, , , , , }
Vähennetään B[3]:n arvoa yhdellä.
Toiseksi viimeinen luku A:ssa on 1. Sen paikka on 4. (Koska B[1] = 4)
C = { , , ,1,3, , , , , }
Vähennetään B[1]:n arvoa yhdellä.
Jatketaan taaksepäin: luku 4, sen paikka on 8. (Koska B[4] = 8)
C = { , , ,1,3, , ,4, , }
Vähennetään B[4]:n arvoa yhdellä.
Luku 0, sen paikka on 2.
C = { ,0, ,1,3, , ,4, , }
Vähennetään B[0]:n arvoa yhdellä.
Luku 5, sen paikka on 10.
C = { ,0, ,1,3, , ,4, ,5}
Vähennetään B[5]:n arvoa yhdellä.
Luku 4, sen paikka on nyt 7. 
C = { ,0, ,1,3, ,4,4, ,5}
Vähennetään B[4]:n arvoa yhdellä.
Luku 4, sen paikka on nyt 6. 
C = { ,0, ,1,3,4,4,4, ,5}
Vähennetään B[4]:n arvoa yhdellä.
Luku 1, sen paikka on nyt 3. 
C = { ,0,1,1,3,4,4,4, ,5}
Vähennetään B[1]:n arvoa yhdellä.
Luku 0, sen paikka on nyt 1. 
C = {0,0,1,1,3,4,4,4, ,5}
Vähennetään B[0]:n arvoa yhdellä.
Viimeinen käsiteltävä luku on 5, sen paikka on nyt 9.
C = {0,0,1,1,3,4,4,4,5,5}
Vähennetään B[5]:n arvoa yhdellä.
Näin koko syötevektori käytiin läpi ja tulosvektori sisältää samat arvot kuin syötevektori, stabiilisti lajiteltuna.
Aiheesta muualla

Esimerkkitoteutukset Haskell- ja Python-kielillä. (Arkistoitu – Internet Archive)
Lapsivuode

Lapsivuode ja lapsivuodeaika tarkoittavat perinteisesti noin kuuden viikon mittaista synnytyksen jälkeistä aikaa, jolloin naisen elimistö palautuu entiselleen. Vielä 1960-luvulla Suomessa kehotettiin synnyttänyttä pysymään vuoteessa viikon verran, ja tavallisessa kielenkäytössä juuri synnytyksenjälkeistä vuodelepoa kutsutaan lapsivuoteeksi.
Imetys edistää kohdun palautumista normaalikokoonsa. Lantionpohjan lihaksia olisi hyvä harjoittaa muun muassa virtsankarkailun ehkäisemiseksi. Emätinyhdyntää on vältettävä, kunnes jälkivuoto on päättynyt. Jälkivuoto päättyy yleensä parin viikon kuluessa synnytyksestä. Lapsivuodeaikana hormonaaliset muutokset saattavat aiheuttaa äidille mielialan ailahtelua.
Aiheesta muualla

Lapsivuodeaika kannattaa ottaa rauhallisesti